Afrigter beken skuld op seksklagteParktown Boys High School (Foto: Google Maps Street View) ŉ Voormalige waterpolo-afrigter van die Parktown Boys’ High School in Johannesburg het Dinsdag in die Palm Ridge-hooggeregshof skuld beken op 144 seksuele aanklagte teen hom. Collan Rex (22), wat ook eens op ŉ tyd ŉ leerder by dié skool was, is op kringtelevisiebeeldmateriaal vasgevang waar hy glo ŉ leerder onbehoorlik betas en die kamers by die skool se koshuis binnegaan. Arveena Persard, die staatsaanklaer, het aan die hof gesê daar is 327 aanklagte teen Rex. “Hoe pleit jy op hierdie aanklagte?” het regter Peet Johnson gevra. “Ek pleit onskuldig, maar daar is erkennings,” het Rex geantwoord. Persard het die verskillende aanklagte waarop Rex teregstaan aan die hof voorgehou, wat insluit seksuele aanranding van leerders van die skool deur aan hulle geslagsdele te raak en seks met hulle te simuleer. Rex het bedank toe die bewerings teen hom aan die lig gekom het en is tans uit op borgtog van R3 000. Hy staan tereg op talle aanklagte wat verkragting, seksuele aanranding, poging tot moord, blootstelling van ŉ minderjarige aan pornografie en seksuele gereedmaking insluit. Rex het skuld beken op 144 seksuele aanklagte waarby 12 leerders betrokke was. Altesaam 23 seuns, tussen 14 en 16 jaar oud, het bewerings teen hom gemaak. Persard het versoek dat die saak tot Maandag uitgestel word.